|  |  |
| --- | --- |
|  |  |

Αναφορα

*Εκπαιδευτικού – Μπεκίρη Ουρανίας*

Αναφορά για την συμμετοχή μου στο Σεμινάριο Επαγγελματικής Ανάπτυξης (Professional Development Workshop) που έγινε στο Chasseneuil-du-Poitou της Γαλλίας στα πλαίσια του προγράμματος eTwinning, 1-3 Απριλίου 2016. Το σεμινάριο διοργανώθηκε από την Εθνική Υπηεσία Υποστήριξης eTwinning της Γαλλίας. Η αναφορά περιγράφει τις ομιλίες και τα εργαστήρια που παρακολούθησα καθώς και τις δραστηριότητες που έγιναν στα πλαίσια του σεμιναρίου, όπως και τον αντίκτυπό τους στην επαγγελματική μου ζωή.

Μπεκίρη Ουρανία

7/4/2016

Αναφορα

Εκπαιδευτικού – Μπεκίρη Ουρανίας

Το συνέδριο ξεκίνησε την Παρασκευή, 1/4/2016 με χαιρετισμό από την υπεύθυνη του προγράμματος eTwinning στη Γαλλία, κα και από την Ann Gilleran, μέλος της Κεντρικής Υπηρεσίας Υποστήριξης. Το κύριο θέμα του σεμιναρίου ήταν η Ψηφιακή Πολιτότητα και η Εκπαίδευση στα Μέσα Επικοινωνίας (Digital Citizenship & Media Education).

Ακολούθησε η κύρια παρουσίαση του θέματος από τον Hans Martens (Digital Citizenship Programme Manager, European Schoolnet), με τίτλο **‘Digital Citizenship and Media Literacy Education – Two of a Kind?’**, ο οποίος τόνισε την ανάγκη για σωστή διαπαιδαγώγηση των μαθητών πάνω στην ψηφιακή τεχνολογία ώστε να γίνουν υπεύθυνοι ψηφιακοί πολίτες. ‘*The more we connect, the less we connect*’, τόνισε δηλώνοντας το ότι η απεριόριστη χρήση των μέσων επικοινωνίας της εποχής μας μπορεί να οδηγήσει στην έλλειψη πραγματικής φυσικής επικοινωνίας. Παρουσίασε τα χαρακτηριστικά ενός ενεργού και υπεύθυνου πολίτη και τα αντίστοιχα χαρακτηριστικά ενός ενεργού και υπεύθυνου ψηφιακού πολίτη και κατέληξε λέγοντας ότι … ‘*A great teacher is a good digital guide*’. Σαν εκπαιδευτικοί δεν μπορούμε να αγνοήσουμε αυτόν τον ρόλο μας!

Μετά το τέλος της παρουσίασης ακολούθησαν οι πρώτες δραστηριότητες γνωριμίας ανάμεσα στους συμμετέχοντες. Μέσα από απλά παιχνίδια προσωπικών ερωτήσεων και σε πολύ ευχάριστο κλίμα οι συμμετέχοντες σε ομάδες γνωριστήκαμε καλύτερα και γνωρίστηκαν και οι διάφορες αποστολές.

Η επόμενη ημέρα ξεκίνησε με μία παρουσίαση του προγράμματος eTwinning από την Ann Gilleran, η οποία περιέγραψε τις δυνατότητες συνεργασίας αλλά και δικτύωσης και επαγγελματικής ανάπτυξης που προσφέρει το eTwinning μέσα από τις εκδηλώσεις εκμάθησης, τα σεμινάρια και τις online εκδηλώσεις, αλλά και μέσα από τις ομάδες με συγκεκριμένο θεματικό ενδιαφέρον.

Ακολούθησε μία δραστηριότητα δικτύωσης των συμμετεχόντων οι οποίοι χωρισμένοι σε 3 ομάδες ανάλογα με τη βαθμίδα όπου εργαζόμαστε συζητήσαμε για πιθανές μελλοντικές συνεργασίες στο πρόγραμμα και ανταλλάξαμε τα απαραίτητα στοιχεία, δικά μας αλλά και των εκπαιδευτικών στόχων των έργων που σχεδιάζαμε. Σε αυτή την δραστηριότητα είχαμε επίσης την ευκαιρία να συζητήσουμε και για τις διαφορετικές εκπαιδευτικές μεθόδους και συστήματα των σχολείων μας και των χωρών μας.

Κατόπιν ξεκίνησαν τα εργαστήρια. Το πρώτο εργαστήριο που παρακολούθησα είχε σαν θέμα τη ‘Δημιουργία Δραστηριοτήτων Ψηφιακής Γνώσης. Μετά την εισαγωγή στο θέμα από την Elizabeth Sauser-Monnig (EYY) παρουσιάστηκαν 2 έργα από Γάλλους εκπαιδευτικούς και πρεσβευτές eTwinning, τους Eric Vrignon & Maxime Drouet. Το πρώτο έργο είχε σαν θέμα την ‘Ασφάλεια στο Διαδίκτυο’ και οι μαθητές είχαν χωριστεί σε ομάδες. Η κάθε ομάδα εργάστηκε πάνω σε διαφορετικό θέμα φτιάχνοντας παρουσιάσεις με περιγραφή του θέματος, τα προβλήματα που εκδηλώνονται και λύσεις αυτών όπως και τρόπους αποφυγής. Το έργο έδειχνε την πρωτοβουλία και τη δημιουργικότητα των μαθητών οι οποίοι ασχολήθηκαν με τα θέματα πολύ ενεργά και κριτικά ώστε να τα παρουσιάσουν στους εταίρους τους. Το δεύτερο έργο είχε σαν θέμα τα ψηφιακά μέσα όπως το Ραδιόφωνο και Βίντεο που έφτιαχναν οι μαθητές στο σχολείο τους (καθώς ήταν και έφηβοι σε επαγγελματικό σχολείο) καθώς και το Twitter. Για το Twitter μολονότι υπήρξε το αρχικό ενδιαφέρον ανταλλαγής αναρτήσεων στο Twitter και από τα δύο συνεργαζόμενα σχολεία, σχετικά με το έργο τους, στη συνέχεια το σχολείο του Βελγίου δεν επέτρεψε την χρήση αυτού του εργαλείου κοινωνικής δικτύωσης και έτσι οι Γάλλοι μαθητές το χρησιμοποίησαν μόνοι τους σε ομάδες για να περιγράψουν και να κρίνουν τις συναντήσεις τους και τις δραστηριότητές τους στο eTwinning.

Το δεύτερο εργαστήριο που παρακολούθησα είχε σαν θέμα ‘Collaborating on Citizenship through Mindmapping’ από την Carolina Gracia-Moreno από την Ισπανία, η οποία παρουσίασε την σημασία της συνεργατικότητας κατά τη διάρκεια ενός έργου. Παρουσίασε τη διαφορά ανάμεσα σε δραστηριότητες όπου οι μαθητές έχουν ένα ξεχωριστό κομμάτι ενός τελικού προϊόντος και στις δραστηριότητες όπου όλοι οι μαθητές συνεργάζονται σε όλες τις φάσεις υλοποίησης ενός προϊόντος. Οι τελευταίες αποτελούν και τον καλύτερο τρόπο σχεδιασμού των δραστηριοτήτων ώστε να έχουν όλοι οι μαθητές γνώση της διαδικασίας και των ικανοτήτων που απαιτούνται για την ολοκλήρωση ενός έργου. Μας παρουσίασε το εργαλείο coggle με το οποίο μπορούν οι μαθητές να συμμετάσχουν σε ένα mind map και να συμβάλλουν όλοι στον σχεδιασμό του, για τον οποιοδήποτε σκοπό μπορεί να χρησιμοποιηθεί σε ένα έργο.

Την τελευταία ημέρα του σεμιναρίου παρακολούθησα το τρίτο εργαστήριο με θέμα ‘How to Create and Safely Share Online Videos in the Twinspace’ από την Charlotte Richard της ΕΥΥ της Γαλλίας. Τόνισε τη σημασία της ασφαλούς δημιουργίας ενός βίντεο και πώς μπορούμε να προστατέψουμε τους μαθητές μας και μετά παρουσίασε το εργαλείο δημιουργίας βίντεο moovly, το οποίο δοκιμάσαμε για να δούμε πώς μπορούμε να φτιάξουμε ένα βίντεο και να το ανεβάσουμε στο Twinspace. Είναι ένα διασκεδαστικό εργαλείο που απαιτεί προσοχή στην εισαγωγή εικόνων και καθορισμό της χρονογραμμής τους ώστε να υπάρχει μία λογική συνέχεια στην ιστορία του βίντεο. Αυτά τα χαρακτηριστικά είναι που τραβούν και το ενδιαφέρον των μαθητών!

Το σεμινάριο ολοκληρώθηκε με μία τελική παρουσίαση προς όλους από την Ann Gilleran με θέμα το νέο eTwinning Live και τα χαρακτηριστικά του, όπως και τις νέες δυνατότητες που προσφέρει για επικοινωνία ανάμεσα σε εταίρους ενός έργου αλλά και τις δυνατότητες επιμόρφωσης μέσα από online εκδηλώσεις. Παρουσίασε τον τρόπο δημιουργίας μίας τέτοιας εκδήλωσης και τον τρόπο συμμετοχής.

Το συνέδριο έληξε το μεσημέρι της Κυριακής, 3/4/2016. Συνολικά το σεμινάριο ήταν πολύ επιτυχημένο σύμφωνα με την άποψη όλων των παρευρισκόμενων και η οργάνωσή του ήταν άρτια και από πριν αλλά και κατά τη διάρκειά της. Τα μέλη της ΕΥΥ της Γαλλίας είχαν φροντίσει για όλες τις λεπτομέρειες του σεμιναρίου και βοηθούσαν άμεσα κάθε φορά που χρειαστήκαμε κάτι.

Προσωπικά πιστεύω ότι η συμμετοχή σε ένα τέτοιο Σεμινάριο Επαγγελματικής Ανάπτυξης αποτέλεσε μοναδική εμπειρία για εμένα ως εκπαιδευτικό, είτε είχα ασχοληθεί με το πρόγραμμα eTwinning είτε όχι, καθώς είχα την ευκαιρία να παρακολουθήσω μία συγκεκριμένη θεματική ενότητα από όλες τις πλευρές και για όλες τις βαθμίδες, ενώ στην προκειμένη περίπτωση το θέμα είναι επίκαιρο και απασχολεί όλους τους εκπαιδευτικούς. Επίσης είχα την ευκαιρία να γνωρίσω πολλούς εκπαιδευτικούς από τις περισσότερες χώρες της Ευρώπης και να συζητήσω μαζί τους για το πώς υλοποίησαν κάποια έργα, ποιες δραστηριότητες έκαναν και ποιες ήταν οι πιο πετυχημένες, και να μάθω καλές εκπαιδευτικές πρακτικές. Τα εργαλεία που παρουσιάστηκαν εφαρμόστηκαν στην πράξη μέσα σε εργαστήρια και μπορέσαμε οι εκπαιδευτικοί να τα εξερευνήσουμε, να λύσουμε απορίες και να βοηθηθούμε από τους παρουσιαστές αλλά και από άλλους συμμετέχοντες.

Οι υπεύθυνοι του σεμιναρίου σε συνεργασία με μέλη από την Κεντρική Υπηρεσία Υποστήριξης περιέγραψαν τα τελευταία νέα και τις εξελίξεις στον χώρο του eTwinning αλλά και της Εκπαίδευσης γενικότερα και έτσι οι συμμετέχοντες διατηρούμε μία πολύ καλή επαφή με τις τάσεις της εποχής μας. Αυτή η αίσθηση αποτελεί και ένα μεγάλο κίνητρο για περαιτέρω ενασχόληση με το πρόγραμμα. Προσφέρει ιδέες, γνώσεις και εμπειρία.

Ένας πολύ σημαντικός παράγοντας επιτυχίας του σεμιναρίου ήταν και η δικτύωση των εκπαιδευτικών. Μέσα από τις δραστηριότητες του σεμιναρίου αλλά και κατά τη διάρκεια των γευμάτων και του ελεύθερου χρόνου, είχαμε όλοι την ευκαιρία να συζητήσουμε πιο χαλαρά και να γνωριστούμε, να μιλήσουμε για τα σχολεία μας, τα έργα μας αλλά και την κοινωνία γενικότερα και να σχεδιάσουμε τα επόμενα έργα μας με τους νέους συνεργάτες που μόλις γνωρίσαμε! Αυτή η αρχική πρόσωπο-με-πρόσωπο γνωριμία οδηγεί σε καλύτερη και πιο αποτελεσματική μελλοντική επικοινωνία και συνεργασία.

Μέσα από τον ρόλο μου ως etwinning ambassador στην Δυτική Ελλάδα, είχα την ευκαιρία στο σεμινάριο να γνωρίσω και να επικοινωνήσω με πολλούς εκπαιδευτικούς οι οποίοι μπορούν να αποτελέσουν συνεργάτες όχι μόνο δικοί μου αλλά και σε άτομα της Περιφέρειάς μου. Οι παρουσιάσεις που παρακολούθησα με βοήθησαν να γνωρίσω διάφορα θέματα και εργαλεία αλλά και να δω καλύτερα τον πιο αποτελεσματικό τρόπο διοργάνωσης μίας παρουσίασης και ενός εργαστηρίου ώστε να είναι πιο αποτελεσματικό για τους συμμετέχοντες. Αυτό θα με βοηθήσει κι στην διοργάνωση των δικών μου ημερίδων και συναντήσεων με τους εκπαιδευτικούς.

Με την επιστροφή μου στην πόλη και το σχολείο μου, θα συνεχίσω την ενημέρωση των εκπαιδευτικών και συναδέλφων μου στο σχολείο, την ενημέρωση των εκπαιδευτικών που ασχολούνται με το eTwinning μέσα από νέες ημερίδες και οnline εκδηλώσεις πάνω σε συγκεκριμένα εργαλεία και θέματα που αφορούν στο πρόγραμμα, ενώ οι εντυπώσεις και οι γνώσεις που απέκτησα θα συμπεριληφθούν αρχικά στην ιστοσελίδα μου σχετικά με το πρόγραμμα, αλλά και στα μελλοντικά μου έργα.

Σας ευχαριστώ!

Ουρανία Μπεκίρη

Εκπαιδευτικός Αγγλικών

32ο Δημοτικό Σχολείο Πάτρας

Etwinning ambassador Αχαΐας & Αιτωλοακαρνανίας

7/4/2016